་། བྷ་ཡ་ནཱ་ས་ཚར་གསུམ་བཅས་འུར་འདོན་གྲུབ་ནས། སྐམ་རློན་གྱི་ཐུན་རྫས་ལ་ཕུ་གདབ། དེ་ནས། ན་མོ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། ། སངས་རྒྱས་ཀྱི༴། ཆོས་ཀྱི༴། དགེ་འདུན་གྱི༴། ཡི་དམ་སྒྲུབ་པ་ཆེན་པོ་བཀའ་བརྒྱད་ཀྱི་ལྷ་ཚོགས་རྣམས་ཀྱི༴། ཁྱད་པར་དུ་པདྨ་ཐོད་ཕྲེང་རྩལ་གྱི་ལྷ་ཚོགས་རྣམས་ཀྱི༴། བཀའ་སྡོད་ཆོས་སྐྱོང་སྲུང་མ་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱིས་བརླབས་ཀྱིས་བདག་ཅག་གི་དཔལ་ལྡན་བླ་མ་དམ་པ་རྣམས་དང་། བདག་ཅག་ལ་སྡང་བའི་སེམས་དང་ལྡན་པ་རྣམས་དང་སོགས་ནས། ཤ་ཟ་བར་གྱུར་ཅིག་བར་སྤྱི་ལྟར་དང་། དབང་དྲག་འབར་བའི་ཚོགས་རྣམས་ཀྱིས་སོགས་ནས། ། དབྱིངས་སུ་སྒྲོལ། རཀྵ་ལན་གསུམ་དང་། འདོད་དོན་གསོལ་བ་གདབ། དེ་ནས་ཡི་དམ་ཆོས་སྐྱོང་གི་གཏོར་བསྔོ་ནི། གཏོར་མ་བསང་སྦྱང་། རང་གི་ཐུགས་ཀ་ནས་རཾ་སྤྲོས་སོགས་ནས། ལས་བཞིའི་ཕྲིན་ལས་ལྷུན་གྱིས་གྲུབ་པར་མཛོད། ། ཅེས་པའི་བར་གོང་བཞིན་དང་། དེ་ནས་ཚོགས་ཀྱི་ཡོ་བྱད་རྣམས། ཨོཾ་སརྦ་དྲ་བྱཾ་བི་ཤོ་དྷ་ནི་ཧཱུྃ་ཕཊ་ཀྱིས་བསང་། རྃ་ཡྃ་ཁྃ་གིས་སྦྱང་། ཨོཾ་ཨཱཿཧཱུྃ་གིས་བརླབ། ཚོགས་ཞིང་སྤྱན་དྲང་བ་ནི། ཧཱུྃ། པདྨ་འོད་ཀྱི་གཞལ་ཡས་ནས། ། བླ་མ་ཡི་དམ་མཁའ་འགྲོ་གཤེགས། ། ལོངས་སྤྱོད་ཚོགས་ཀྱི་འཁོར་ལོ་ལ། ། སྤྱན་འདྲེན་མཆོད་ཀྱིས་གཤེགས་སུ་གསོལ། ། གུ་རུ་དེ་བ་ཌཱ་ཀི་ནི་ས་མ་ཡ་ཧཱུྃ་ཛཿཛཿཞེས་སྤྱན་དྲངས་ལ། ཚོགས་ཕུད་ཕུལ་ནས། དང་པོ་མཆོད་པ་ནི། ཧཱུྃ། བདེ་བར་གཤེགས་སོ་བཅོམ་ལྡན་འདས། ། སངས་རྒྱས་ཀུན་གྱི་བདག་ཉིད་ཆེ། ། བླ་མ་ཡི་དམ་མཁའ་འགྲོའི་ཚོགས། ། ཞལ་ཟས་ཚོགས་ཀྱི་མཆོད་པ་བཞེས། ། གུ་རུ་དེ་བ་ཌཱ་ཀི་ནཱི་ག་ཎ་ཙཀྲ་པཱུ་ཛ་ཁཱ་ཧི། བར་པ་བཤགས་པ་ནི། ཧཱུྃ། སྔོན་བྱུང་དུས་ནས་ད་ལྟའི་བར། ། མ་རིག་དབང་གིས་ལུས་ངག་སེམས། ། བག་མེད་དམ་ལས་འགལ་གྱུར་རྣམས། ། འདོད་ཡོན་ཚོགས་ཀྱི་མཆོད་པས་བཤགས། ། བཛྲ་ས་མ་ཡ་ཧོཿདེ་ནས་དཀྱིལ་འཁོར་གྱི་ལྷ་ཚོགས་རྣམས་དྲག་པོའི་ལས་ལ་བསྐུལ་བ་ནི། དབྱངས་རོལ་སོགས་ཕྱག་ལེན་བཞིན་སྤྲོས་ཏེ། སྣང་བ་མཐའ་ཡས་ཐུགས་རྗེའི་རོལ་པ་ལས། ། བདུད་འདུལ་པདྨ་འབྱུང་གནས་སྤྲུལ་སྐུར་ཤར། ། ཁམས་གསུམ་དབང་ཕྱུག་རྡོ་རྗེ་ཐོད་ཕྲེང་རྩལ། ། མ་རྒྱུད་གདུལ་དཀའ་འདུལ་ཕྱིར་ཐུགས་དམ་བསྐུལ། ། ཐུགས་ཉིད་ཞ་ིབ་ཆོས་ཀྱི་དབྱིངས་ཉིད་ལས། ། མ་འགགས་རང་རྩལ་ཁྲག་འཐུང་ཁྲོས་པའི་གར། ། སྐུ་མདོག་དམར་ནག་བསྐལ་པའི་མེ་ལྟར་འབར། ། ཞལ་གཅིག་ཕྱག་གཉིས་གར་དགུའི་དཔའ་བརྗིད་ཅན། ། ཞལ་གདངས་མཆེ་གཙིགས་དྲག་པོའི་རྐན་སྒྲ་རྡེབ། ། ཉི་ཟླ་འབར་བའི་སྡང་མིག་ཕྱོགས་བཅུར་གཟིགས། ། སྨིན་མ་ཨག་ཚོམ་མེ་ཡི་ཚྭ་ཚྭ་འཕྲོ། ། ཁམ་ནག་རལ་པ་སྲིད་རྩེ་ཁྱབ་པར་གཡོ། ། མི་བཟད་འཇིགས་གཟུགས་རྔམས་པའི་གཟི་མདངས་ཅན། ། གཏི་མུག་འཇོམས་ཕྱིར་གླང་ཆེན་སྟོད་གཡོགས་མཛད། ། འདོད་ཆགས་འཇོམས་ཕྱིར་ཞིང་ལྤགས་སྐེད་ལ་དཀྲིས། ། ཕྲག་དོག་འཇོམས་ཕྱིར་གནས་གསུམ་བྱུགས་པས་མཚན། ། ང་རྒྱལ་དབང་སྡུད་སྟག་པགས་ཤམ་ཐབས་འཆང་། ། ཞེ་སྡང་འཇོམས་ཕྱིར་སྦྲུལ་གྱིས་ཡན་ལག་དཀྲིས། ། དྲེགས་པ་འདུལ་ཕྱིར་ཐོད་རློན་དོ་ཤལ་མཛད། ། འདོད་ཡོན་མ་སྤངས་རིན་ཆེན་དུ་མས་སྤྲས། ། ཕར་ཕྱིན་དྲུག་རྫོགས་རུས་པའི་ཕྱག་རྒྱས་མཛེས། ། མཛེས་ཤིང་དཔའ་བའི་ཆ་བྱད་ཡོངས་སུ་རྫོགས། ། ཕྱག་གཡས་གསེར་གྱི་རྡོ་རྗེ་རྩེ་དགུ་ལས། ། ཧཱུྃ་ཕཊ་རྃ་སོགས་རྡོ་རྗེའི་ཚྭ་ཚྭ་འཕྲོ། ། དྲེགས་པ་དབང་སྡུད་གཏོར་སྲེག་ཕྲིན་ལས་ལྡན། ། ཕྱག་གཡོན་གནམ་ལྕགས་ཕུར་བུ་རྣོ་ངར་འབར། དྲེགས་པ་སྡེ་བརྒྱད་ཀུན་གྱི་སྙིང་རྩ་སྲེག། གནོད་བྱེད་འབྱུང་པོ་ཀླད་པ་འགེམས་པར་བྱེད། ། སྡིགས་མཛུབ་རྩེ་ལས་ལྕགས་སྡིག་ཕོ་ཉར་འགྱེད། ། ཁ་དགུ་མིག་དགུ་བཅོ་བརྒྱད་རྭ་དང་ལྡན། ། མི་སྡུག་གཟུགས་ཅན་དྲག་པོའི་སྐན་སྒྲ་རྡེབ། ། རྔམས་པའི་མེ་དཔུང་འཚུབས་ཤིང་ཚྭ་ཚྭ་འཕྲོ། ། གནོད་བྱེད་རྒྱལ་འགོང་སྲོག་དབུགས་རྔ་མས་ཟས་བྱེད། ། ཁྲོ་རྒྱལ་འབར་བའི་ཞབས་ཀྱི་སྟང་སྟབས་ཀྱིས། ། ས་གསུམ་གཡོ་ཞིང་དྲེགས་པའི་གདན་ལ་རོལ། ། ཁྲོ་རྒྱལ་ཁྲག་འཐུང་པདྨ་ཧེ་རུ་ཀ་ཐུགས་དམ་དུས་ལ་བབ་བོ་ས་མ་ཡ། ། ཁྲོ་རྒྱལ་དབུ་གཙུག་མཐའ་ཡས་ཁྲོས་པའི་ཁྱུང་། ། མཐིང་ནག་མེ་ཡི་གཤོག་པ་གཡོབ་ཅིང་རྡེབ། ། ཁྲོ་གཉེར་སྤྱན་གསུམ་རྡོ་རྗེའི་མཆུ་སྡེར་གྱིས། ། ཞེ་སྡང་གདུག་པའི་ཀླུ་རྣམས་ཟས་སུ་གསོལ། ། མི་འགྱུར་རྡོ་རྗེ་འབར་བའི་བ་སྤུ་ལས། ། སྤྲུལ་པའི་བྱ་ཁྱུང་མཚོན་ཆའི་ཚྭ་ཚྭ་འགྱེད། ། རལ་གྲི་འབར་བའི་གཤོག་པ་གཡས་གཡོན་ལས། ། ཡེ་ཤེས་མེ་རླུང་རྔམས་སྒྲ་འབྲུག་ལྟར་ལྡིར། ། དེ་སྟེང་རིགས་བདག་ཆོས་སྐུ་འོད་དཔག་མེད། ། དམར་གསལ་སྤྲུལ་སྐུའི་ཆ་བྱད་ཚེ་བུམ་འཛིན། ། ཚེ་དང་ཡེ་ཤེས་དཔག་ཡས་དངོས་གྲུབ་སྩོལ། ། ཁྲག་འཐུང་ཐུགས་སྲོག་འབར་བའི་སྲོག་གི་སྒོར། ། ཐུགས་ཉིད་ཞི་ལས་གཡ་ོབ་མེད་པའི་ཕྱིར། ། ཡེ་ཤེས་སེམས་དཔའ་རྡོ་རྗེ་ཐོད་ཕྲེང་རྩལ། ། དཀར་དམར་གསང་ཕོད་སྣམ་སྦྱར་ཟ་བེར་གསོལ། ། རྡོ་རྗེ་ཐོད་པ་ཚེ་ཡི་བུམ་པ་འཛིན། ། དུས་གསུམ་སངས་རྒྱས་ཀུན་གྱི་ཕྲིན་ལས་བདག། མཐུ་རྩལ་རྨད་བྱུང་ཁྲོ་རྒྱལ་ཧེ་རུ་ཀ། དྲེགས་པ་སྡེ་བརྒྱད་འདུལ་བའི་མཐུ་རྩལ་ཅན། ། ཐུགས་དམ་དུས་ལ་བབ་བོ་ས་མ་ཡ། ། ཁྲོ་རྒྱལ་སྐུ་གསུང་ཐུགས་དང་ཡོན་ཏན་དང་། ། ཕྲིན་ལས་རང་རྩལ་འགག་མེད་རོལ་པ་ལས། ། གསང་བདག་གཤིན་རྗེ་རྟ་མགྲིན་མེ་དབལ་དང་། ། རིགས་བཞི་མཁའ་འགྲོ་ཕྱོགས་སྐྱོང་ཁྲོ་བོ་བཅུ། ། ཕོ་ཉ་ཡང་སྤྲུལ་ཉིང་སྤྲུལ་གྲངས་མེད་འགྱེད། ། རྔམས་བརྗིད་སྐར་ལྟར་འཁྲུགས་ཤིང་གློག་ལྟར་འཁྱུག། འབར་བའི་ཆས་ཅན་གདུག་པའི་མཚོན་ཆ་གདེངས། ། འཁོར་བཅས་དྲག་པོའི་ཐུགས་དམ་དུས་ལ་བབ། ། བདག་ཅག་རྣལ་འབྱོར་འཁོར་དང་བཅས་པ་རྣམས། ། བྱང་ཆུབ་སྒྲུབ་ལ་བར་དུ་གཅོད་བྱེད་པའི། ། གཟུགས་ཅན་དགྲ་དང་གཟུགས་མེད་བགེགས་ཀྱི་ཚོགས། ། བསད་བཅད་གཏུབས་ཏེ་རྡུལ་དུ་བརླག་པ་དང་། ། དུག་གསུམ་ཤ་ཁྲག་རུས་པ་ཚོགས་སུ་རོལ། ། དབང་དྲག་པདྨ་བཀའ་ཡི་ཕོ་ཉར་བཅས། ། དྲག་པོའི་ཕྲིན་ལས་དམ་ཚིག་དུས་ལ་བབ། ། ཅེས་གདུང་བའི་ཤུགས་དྲག་པོས་ཐུགས་དམ་བསྐུལ་བར་བྱའོ། ། གཉིས་པ་རྔན་དབུལ་བ་ནི། གསེར་སྐྱེམས་བྱིན་གྱིས་བརླབས་ནས་འཐོར་ཞིང་། ཧཱུྃ། རིགས་འཛིན་རྩ་བརྒྱུད་བླ་མ་དམ་པ་དང་། ། བདེ་གཤེགས་ཀུན་འདུས་ཞི་ཁྲོ་རབ་འབྱམས་ལྷ། ། ཁྱད་པར་དབང་དྲག་པདྨའི་ལྷ་ཚོགས་རྣམས། ། གསེར་སྐྱེམས་འདི་བཞེས་རྣལ་འབྱོར་མཐུ་དཔུང་བསྐྱེད། ། མ་མགོན་ལྕམ་དྲལ་ལས་གཤིན་འཆི་བདག་སོགས། ། དྲེགས་པའི་སྡེ་དཔོན་སུམ་ཅུ་ཡབ་ཡུམ་སྲས། ། བཀའ་ཉན་བྲན་གཡོག་མངག་གཞུག་བཅས་རྣམས་ཀྱིས། ། གསེར་སྐྱེམས་འདི་བཞེས་རྣལ་འབྱོར་མཐུ་དཔུང་བསྐྱེད། ། སྔགས་འཆང་བདག་གི་རིགས་ཀྱི་སྲུང་མ་དང་། ། ས་ཕྱོགས་འདི་ཡི་ཡུལ་གཞིས་གནས་ཀྱི་བདག། ལོ་ཟླ་ཞག་དུས་ཚེས་ལ་དབང་པའི་ལྷ། ། གསེར་སྐྱེམས་འདི་བཞེས་རྣལ་འབྱོར་མཐུ་དཔུང་བསྐྱེད། ། ཅེས་འབུལ། གསུམ་པ་དཔང་གསོལ་བ་ནི། ། ཕྱོགས་བཅུ་ནམ་མཁའི་དཀྱིལ་འཁོར་ནས། ། བླ་མ་རིག་འཛིན་ཡི་དམ་ལྷ། ཁྲག་འཐུང་དབང་དྲག་འཁོར་དང་བཅས། ། ཐུགས་རྗེས་བདག་ལ་དགོངས་སུ་གསོལ། ། བདག་ནི་རིག་འཛིན་སྒྲུབ་པ་པོ། ། དམ་ཚིག་འཛིན་ལ་དགྲ་བྱུང་ན། ། མ་ཉེས་མ་ཡོ་སྲུང་མ་མཁྱེན། ། གཟུ་དང་དབང་དུ་དཀོན་མཆོག་བཞུགས། ། ཞལ་ཅེ་སྣང་སྲིད་ལྷ་འདྲེས་ཆོད། ། དམ་ཉམས་དགྲ་བོ་སྡིག་ཆེན་འདི། ། དང་པོ་སངས་རྒྱས་བསྟན་པ་བཤིག། བར་དུ་དཀོན་མཆོག་དབུ་འཕང་སྨད། ། ཐ་མར་གསང་སྔགས་སྙིང་པོ་དྲལ། ། ད་ལྟ་རྣལ་འབྱོར་བདག་ལ་བསྔོས། ། དགེ་བ་བཅུ་ནི་ཁྱད་དུ་བསད། ། མི་དགེ་བཅུ་ནི་དྭང་དུ་བླངས། ། མཚམས་མེད་ལྔ་ཡི་འབྲས་བུ་སྨིན། ། འདི་ནི་བསྒྲལ་བའི་ཞིང་ཡིན་པས། ། དབང་དྲག་པདྨའི་ལྷ་ཚོགས་རྣམས། ། ཆོས་ཉིད་ཞི་ལས་མ་གཡོས་ཀྱང་། ། རྔམས་བརྗིད་ཁྲོས་པའི་སྐུར་བཞེངས་ལ། ། དགྲ་བགེགས་བསྒྲལ་བའི་དུས་ལ་བབ། ། མ་གཡེལ་མ་གཡེལ་ཐུགས་དམ་ཅན། ། དགྲ་བགེགས་བསྒྲལ་བའི་ཕྲིན་ལས་མཛོད། ། ཅེས་མ་ཉེས་པའི་དཔང་གཟུག། བཞི་པ་དམིགས་བྱ་བསྐྱེད་པ་ནི། ལིངྒ་སློབ་དཔོན་གྱི་མདུན་དུ་བཤམས་ལ་ལིང་ཁེབས་བསལ་ཏེ། ཕཊ། སྟོང་པའི་ངང་ལས་ཨེ་ལས་ལྕགས་བསྲེགས་ཀྱི་ཁང་སྒྲོམ་གྲུ་གསུམ་བང་རིམ་དགུ་པ་ཁ་ཁྱེར་དོག་ཅིང་གཏིང་ཟབ་པ། འོག་ཏུ་འདོད་ཆགས་ཀྱི་ཁྲག་མཚོ་ཁོལ་བ། ལོགས་ལ་ཞེ་སྡང་གི་མེ་རླུང་འཚུབས་པ། སྟེང་ན་གཏི་མུག་གི་མུན་པ་གཏིབས་པ། མཚོན་ཆའི་ཆར་འབེབས་ཤིང་ནད་དང་དུག་གི་རླངས་པ་འཕྲོ་བ། ཐན་དང་ལྟས་ངན་ཆོ་འཕྲུལ་སྣ་ཚོགས་མི་བཟད་པར་འཁྲུགས་པ། ལས་བྱེད་གཤིན་རྗེའི་དམག་ཚོགས་སེང་གེ་ལྟར་རྔམས་པ། སྟག་ལྟར་འཕྱོ་བ། སྲིན་པོ་ལྟར་ཁྲོས་པ། ཤ་ཟ་ལྟར་རྒྱུགས་པ། རྒྱོབ་རྒྱོབ་སོད་སོད་ཀྱི་སྒྲ་འབྲུག་ལྟར་སྒྲོགས་པས་གང་བ། སྲིད་པ་ལས་ཀྱི་བཙོན་ཁང་དྲག་པོ་དེའི་ནང་དུ་ནྲྀ་ཏྲི་དུད་ཀ་ཡོངས་སུ་གྱུར་པ་ལས། དགྲ་བགེགས་དེ་ཉིད་ལུས་གཅེར་བུ་རིད་པ། མདོག་ནག་ཅིང་དྲན་པ་ཉམས་པ། མྱ་ངན་གྱི་ཕྱག་རྒྱ་ཅན། ། བུ་ག་དགུ་ནས་རྣག་ཁྲག་འཛག་པ། ། གནོད་བྱེད་ཐམས་ཅད་འདུས་པའི་ངོ་བོར་གྱུར་པར་དམིགས་ཤིང་གསལ་གདབ། ། ལྔ་པ་རྣམ་ཤེས་དགུག་པ་ནི། ཧཱུྃ་མཛད་ཀྱི་ཕྱག་རྒྱ་བཅིངས་ཏེ་ན་མོ། རིག་འཛིན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། ། སངས་རྒྱས་ཀྱི༴། ཆོས་ཀྱི༴། དགེ་འདུན་གྱི༴གསང་སྔགས་དང་རིག་སྔགས་དང་གཟུངས་སྔགས་དང་། ། སྙིང་པོ་དང་ཕྱག་རྒྱ་དང་ཏིང་ངེ་འཛིན་གྱི༴ཆོས་ཉིད་གདོད་ནས་སྟོང་ཡང་ཆོས་ཅན་རྒྱུ་འབྲས་བསླུ་བ་མེད་པའི༴། ཁྱད་པར་ཆེ་མཆོག་པདྨ་དྲག་པོའི་དཀྱིལ་འཁོར་ལྷ་ཚོགས་བཀའ་སྡོད་དམ་ཅན་རྒྱ་མཚོའི་ཚོགས་དང་བཅས་པ་རྣམས་ཀྱི༴། བདེན་པ་ཆེན་པོའི་མཐུ་ལ་བརྟེན་ནས་བསྟན་དང་འགྲོ་བའི་སྤྱི་དགྲ། ཁྱད་པར་རིག་པ་འཛིན་པ་བདག་ཅག་ཡོན་མཆོད་འཁོར་དང་བཅས་པ་རྣམས་ལ་སྔ་དགྲ་ལག་གིས་བརྡར་བ། ཕྱི་དགྲ་ཡིད་ལ་སེམས་པ། ད་དགྲ་ཐད་དུ་འཛུགས་པའི་གཟུགས་ཅན་སྡང་བའི་དགྲ་དང་། གཟུགས་མེད་གནོད་བྱེད་བགེགས་ཀྱི་ཚོགས་དང་བཅས་པ་ཐམས་ཅད་སྲིད་པ་གསུམ་གྱི་ཁོངས་གར་གནས། གར་བྲོས་ཀྱང་སྐད་ཅིག་ཡུད་ཙམ་ལ་དམིགས་པའི་རྟེན་འདི་ལ་ཁུག་ཅིག། སྒྲུབ་སྔགས་ཨ་རྩིག་ཤམ་བུ་བཅས་པའི་རྗེས་སུ་སརྦ་བིགྷྣཱན་ཤ་ཏྲུན་ཨཱ་ཀཪྵ་ཡ་ཛཿནྲྀ་ཡཾ་ཛཿཏྲི་ཡཾ་ཛཿཞེས་དང་། ཨོཾ་བཛྲ་ཨངྐུ་ཤ་ཛཿཨོཾ་བཛྲ་པཱ་ཤ་ཧཱུྃ། ཨོཾ་བཛྲ་སྥོ་ཊ་བྃ། ཨོཾ་བཛྲ་གྷ་ཎྜཻ་ཧོཿཞེས་ཕྱག་རྒྱ་དང་བཅས་ལན་གསུམ་གྱིས་དགུག་གཞུག་བཅིང་དབང་དུ་བྱ། དྲུག་པ་ཕོ་ཉ་འགྱེད་པ་ནི། ཧཱུྃ་ཛཿདུར་ཁྲོད་ཆེན་པོའི་ཀློང་དཀྱིལ་ནས། ། ཆེ་མཆོག་པདྨ་ཐོད་ཕྲེང་རྩལ། ། དབང་དྲག་དཀྱིལ་འཁོར་ལྷ་ཚོགས་རྣམས། ། དྲག་པོའི་ཕྲིན་ལས་དུས་ལ་བབ། ། མཁའ་དབྱིངས་ཁྱབ་པའི་ཕོ་ཉ་དང་། ། སྤྲུལ་པའི་དམག་ཚོགས་ལས་ལ་འགྱེད། ། གཟུགས་ཅན་དགྲ་དང་གཟུགས་མེད་བགེགས། ། གདུག་ཅིང་སྡང་སེམས་ལྡན་པ་ཀུན། ། ཟུངས་ཤིག་ཆིངས་ཤིག་རྣམ་པར་སྡོམས། ། ཁུག་ཅིག་དྲོངས་ཤིག་དབང་དུ་སྡུས། ། སོད་ཅིག་སྐྲོད་ཅིག་རེངས་པར་གྱིས། ། ཕྱེ་ཤིག་ནོན་ཅིག་རྨུགས་པར་གྱིས། ། ཐུལ་ཅིག་ཆོམས་ཤིག་རྡུལ་ཕྲན་བཞིན། ། བདག་གི་བསྒོབ་ཀུན་ཉོན་ལ། ། གཟུགས་བརྙན་འདི་ལ་མྱུར་དུ་ཕོབ། ། སྲུང་སྐྱོབ་མགོན་དང་བྲལ་བར་མཛོད། ། ཅེས་དྲག་ཏུ་བསྐུལ་ལོ། ། བདུན་པ་ལྷ་དང་དབྱེ་བ་ནི། དབྱེ་རྫས་བདུགས་ཤིང་བྱ་འུག་གི་སྒྲོ་ཐོགས་ལ། ཧཱུྃ། དམ་ཉམས་དགྲ་བོ་སྡིག་ཅན་ལ། ། སྲུང་སྐྱོབ་མཛད་པ་ཀུན་ཉོན་ཅིག། སེམས་ཅན་ལས་ངན་སྡིག་ཅན་འདི། ། བསྒྲལ་བའི་ཞིང་བཅུར་གྱུར་པས་ན། ། འདི་ལ་སྲུང་སྐྱོབ་མ་མཛད་པར། ། ཡལ་བར་ཐོད་ལ་རིང་དུ་སྤོངས། ། བཀའ་ལས་འདས་ན་ཁྲག་འཐུང་དཔལ། ། ཁྲོས་པས་ཁྱེད་ཉིད་གཞོམ་པར་བྱེད། ། དེ་བས་སྐྱོབ་བྱེད་ཀུན་དང་ཕྲོལ། ། གནོད་བྱེད་གཤེད་མའི་བདུད་དང་སྤྲོད། ། རྩ་སྔགས་མཐར་ནྲྀ་ཏྲི་དེ་བ་ཨུ་ཙཊྚ་ཡ་ཕཊ།